
Parlamentul  României

Camera  Deputaţilor
Comisia pentru Sănătate şi Familie
                         Nr. 28/489/ 4 iulie 2002

BIROULUI PERMANENT

AL

CAMEREI DEPUTAŢILOR,

Vă înaintăm, alăturat, raportul la proiectul de Lege privind aprobarea Ordonanţei de urgenţă a Guvernului nr. 69/2002 pentru modificarea art.45 lit.a) din Legea asigurărilor sociale de sănătate nr.145/1997, trimis comisiei spre dezbatere în fond, în procedură de urgenţă,  cu adresa nr.325 din 20 iunie 2002.


La întocmirea raportului, comisia a avut în vedere avizul Consiliului Legislativ.


În raport de obiectul şi conţinutul său, prezentul proiect de lege face parte din categoria legilor organice.

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                           Nr. 28/489/ 4 iulie 2002 

R A P O R T

asupra proiectului de Lege privind aprobarea

Ordonanţei de urgenţă a Guvernului nr. 69/2002 pentru

modificarea art.45 lit.a) din Legea asigurărilor

sociale de sănătate nr.145/1997

1. Cu adresa nr.325 din 20 iunie 2002, Comisia pentru sănătate şi familie a fost sesizată cu dezbaterea şi avizarea în fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr. 69/2002 pentru modificarea art.45 lit.a) din Legea asigurărilor sociale de sănătate  nr.145/1997. La întocmirea raportului, comisia a avut în vedere avizul Consiliului Legislativ. 

În cadrul strategiei de eficientizare a serviciilor medicale este necesară creşterea ponderii ambulatoriilor de specialitate, ca şi dotarea acestora cu aparatură de mare performanţă. Întrucât actualul sistem de plată pe serviciu medical din ambulatoriu nu permite amortizarea pe termen scurt sau mediu a investiţiilor iniţiale, se propune introducerea unui nou sistem de plată a serviciilor medicale ambulatorii, respectiv prin “sumă fixă negociată.” Suma fixă negociată implică plata unui pachet de servicii într-o perioadă de timp, de regulă, anual.

Reglementarea modului de realizare a contractării serviciilor medicale ambulatorii prin sistemul “sumă fixă negociată” se face prin modificarea şi completarea Contractului – Cadru privind condiţiile acordării asistenţei medicale în cadrul sistemului asigurărilor sociale de sănătate.

Având în vedere necesitatea accelerării reformei sectorului sanitar, în cadrul politicii de atragere a investitorilor străini şi autohtoni, se impune un astfel de mod de plată.

Faţă de cele prezentate mai sus, comisia propune Plenului Camerei Deputaţilor spre dezbatere şi aprobare proiectul de lege.

2. În raport de obiectul şi conţinutul său, proiectul de lege face parte din categoria legilor organice, potrivit prevederilor art.74 alin.(1) din Constituţia României.

3. La lucrările comisiei din 2.07 - 4.07.2002, din totalul de 14 membri, au fost prezenţi 13 deputaţi.

Raportul comisiei a fost adoptat în unanimitate.

În urma dezbaterii, Comisia pentru sănătate şi familie a propus, în unanimitate, admiterea fără modificări a proiectului de lege, în forma înaintată de Guvern.

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

